เอไอจีเลือกนำเอไอเอเข้าตลาดฮ่องกง
เอไอจีเลือกนำกลุ่มบริษัทเอไอเอเข้าตลาดหลักทรัพย์ในฮ่องกง
20 ก.ค. 2553

เอไอจีเลือกนำกลุ่มบริษัทเอไอเอเข้าตลาดหลักทรัพย์ในฮ่องกง
บริษัท อเมริกัน อินเตอร์แนชชั่นแนล กรุ๊ป, อิงค์ (เอไอจี) ฮ่องกง ประกาศในวันนี้ว่าจะเดินหน้านำเอไอเอ ซึ่งเป็นกลุ่มบริษัทผู้นำธุรกิจประกันชีวิตในภูมิภาคเอเชีย เสนอขายหุ้นให้แก่ประชาชนทั่วไปโดยเข้าจดทะเบียนในตลาดหลักทรัพย์ของประเทศฮ่องกง ในช่วงเวลาที่เหมาะสมทันทีที่สามารถดำเนินการได้ ซึ่งเป็นไปตามแผนงานที่บริษัทได้ประกาศไปก่อนหน้านี้ ทั้งนี้ขึ้นอยู่กับสภาวะตลาดทุนและการอนุมัติจากหน่วยงานที่กำกับดูแล
นอกจากนี้ เอไอจีได้ประกาศแต่งตั้ง นายมาร์ค ทัคเกอร์ เป็นประธานและประธานเจ้าหน้าที่บริหาร (Executive Chairman and Chief Executive Officer) ของกลุ่มบริษัทเอไอเอ ในการแต่งตั้ง นายทัคเกอร์ จะเป็นไปตามกฎเกณฑ์ของหน่วยงานที่กำกับดูแลธุรกิจ นายมาร์ค วิลสัน ประธานเจ้าหน้าที่บริหารคนปัจจุบันของกลุ่มบริษัทเอไอเอ จะทำงานอย่างใกล้ชิดกับ นายทัคเกอร์ เพื่อสนับสนุนให้การดำเนินงานต่างๆเป็นไปอย่างราบรื่นตั้งแต่บัดนี้จนถึงสิ้นปี 2553 ซึ่งเป็นวันสุดท้ายที่ นายวิลสัน จะทำงานอยู่กับเอไอเอ
“หลังจากการพิจารณาทางเลือกต่างๆแล้ว เราสรุปได้ว่าการนำกิจการที่มีมูลค่ายิ่งของบริษัทเข้าตลาดหลักทรัพย์เพื่อเสนอขายหุ้นให้แก่ประชาชนเป็นทางเลือกที่ดีที่สุด” นายโรเบิร์ต เบนโมเช่ ประธานเจ้าหน้าที่บริหารเอไอจี กล่าว
นายเบนโมเช่ กล่าวว่า นายมาร์ค ทัคเกอร์ มีประสบการณ์ทำงานในบริษัทที่จดทะเบียนในตลาดหลักทรัพย์ มีผลงานที่ดีเป็นที่เชื่อถือ มีมนุษยสัมพันธ์ มีการตัดสินใจที่เด็ดขาด และมีความเป็นผู้นำ ซึ่งไม่เพียงจะช่วยให้เราประสบความสำเร็จตามเป้าหมายที่บริษัทกำหนด ทั้งการเพิ่มขนาดธุรกิจของเอไอเอ และนำบริษัทจดทะเบียนในตลาดหลักทรัพย์เท่านั้น แต่ยังจะสร้างเอไอเอให้ยิ่งใหญ่ในระยะยาว เพื่อให้เป็นบริษัทประกันชีวิตจดทะเบียนในตลาดหลักทรัพย์ที่มีความโดดเด่นในเอเชีย
ทั้งนี้ คณะทำงานของเอไอจีและเอไอเอได้ร่วมกันดำเนินงานต่างๆมากมายเพื่อเตรียมความพร้อมในการนำบริษัทเข้าตลาดหลักทรัพย์เพื่อเสนอขายหุ้นให้แก่ประชาชนทั่วไป พวกเรายังคงปฏิบัติตามแผนงานที่กำหนดเพื่อให้เกิดประโยชน์สูงสุดแก่ผู้ถือกรมธรรม์ พันธมิตรทางธุรกิจ ผู้ถือหุ้น และผู้เสียภาษีสหรัฐฯ 
สำหรับ นายทัคเกอร์ เคยเป็นประธานเจ้าหน้าที่บริหารของพรูเด็นเชียล เอเชีย ในระหว่างปี 2535 ถึงปี 2546 ซึ่งท่านได้พัฒนาและนำกลยุทธทางธุรกิจต่างๆมาขับเคลื่อนพรูเด็นเชียลในทั่วภูมิภาคเอเชียให้มีการเติบโตอย่างรวดเร็ว รวมทั้งยังสร้างภาพลักษณ์ที่แข็งแกร่งให้แก่พรูเด็นเชียลไปทั่วภูมิภาค ท่านยังเป็นประธานเจ้าหน้าที่บริหารกลุ่มของพรูเด็นเชียลมหาชน ในระหว่างเดือนพฤษภาคม 2548 ถึงกันยายน 2552 โดยท่านได้เริ่มงานกับพรูเด็นเชียลเมื่อปี 2529
นายทักเกอร์ กล่าวว่า ปัจจุบันพวกอยู่ในศตวรรษของเอเชีย (Asian Century) ซึ่งภูมิภาคเอเชียจะเป็นตัวขับเคลื่อนการเติบโตของโลกในอีกหลายปีต่อจากนี้ เอไอเอ ซึ่งเป็นบริษัทที่มีประวัติศาสตร์ที่ยาวนานในเอเชีย มีบุคลากรที่ยึดมั่นในพันธสัญญาอย่างมาก และมีแบรนด์ที่แข็งแกร่ง สิ่งเหล่านี้จะเป็นโครงสร้างที่สำคัญในการสร้างและช่วยให้บริษัทมีโอกาสอย่างมากในการขยายธุรกิจไปทั่วภูมิภาคนี้ และ รู้สึกยินดีที่ได้ร่วมกับเพื่อนร่วมงานใหม่ที่เอไอเอในการขับเคลื่อนเอไอเอไปข้างหน้า และสร้างเอไอเอให้เป็นบริษัทประกันชีวิตจดทะเบียนในตลาดหลักทรัพย์ที่มีความโดดเด่นในเอเชีย